BCause изпрати ваучери за храна на три социални организации
Ваучерите са на обща стойност 2500 лева и бяха дарени от служители на Филип Морис България
Три организации, работещи с уязвими групи, получиха преди Великден ваучери за храна с посредничеството на Фондация BCause. Това са Фондация "П.У.Л.С." - Перник (ваучери на стойност 900 лева), "Приятели на бежанците" (800 лева) и "Мисия Криле" - Стара Загора (800 лева).
Помощта бе предназначена за жени и деца, жертви на насилие и семейства без доходи, които ползват социалните услуги на някоя от трите организации. Ваучерите покриха най-належащите нужди на хората, които в ситуацията на COVID-19 са още по-затруднени да се справят финансово.
Мисия Криле: Трогнати и изключително благодарни сме на Фондация BCause, които откликнаха на нашия призив за подкрепа на бежански семейства, живеещи на външни адреси в региона на Харманли. Всички те спешно се нуждаят от осигуряване на основни хранителни продукти, тъй като сериозно са се влошили финансовите им възможности заради обявеното извънредно положение по повод Covid-19. Сърдечно благодарим за безценната и навременна помощ на Фондация BCause за едни от най-невидимите уязвими сега!
Съвет на жените бежанки в Бългaрия: Удобство е, че ваучерите могат да бъдат използвани във всички най-големи хранителни вериги. Удовлетворени сме, че обединихме усилията си и с подкрепата на партньорски организации числото на подпомогнатите бежански семейства нараства с всеки изминал ден. Благодарим Ви, Фондация BCause!
Ваучерите бяха дарени от служители на Филип Морис България. Компанията е дългосрочен партньор на BCause с програмата й за устойчиво развитие на общностите.
Дарение,	BCause,	деца,	Филип Морис България,	COVID-19,	храна,	ваучери,	бежанци,	семейства